《赠明智大师》
宋代·慕容彦逢

上人真法器，根性宿明悟。阅书一再过，覆诵绝遗误。

教乘浩无涯，秋毫析纷互。援證穷理窟，辞源百川注。

晓堂列圆顶，瞻仰祛未晤。执热濯清风，中痟饮甘露。

莹如壶中冰，洁如机上素。鳞角虽出群，豹文方隐雾。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。